title: Решение (ЕС) 2016/275 на Съвета от 12 февруари 2016 година за сключване, от името на Европейския съюз, на Споразумението между Европейския съюз и Република Тринидад и Тобаго за премахване на визите за краткосрочно пребиваване

text:
               27.2.2016

               BG

               Официален вестник на Европейския съюз

               L 52/17

         РЕШЕНИЕ (ЕС) 2016/275 НА СЪВЕТА
   от 12 февруари 2016 година
   за сключване, от името на Европейския съюз, на Споразумението между Европейския съюз и Република Тринидад и Тобаго за премахване на визите за краткосрочно пребиваване
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 77, параграф 2, буква а) във връзка с член 218, параграф 6, втора алинея, буква а), подточка v) от него,
   като взе предвид предложението на Европейската комисия,
   като взе предвид одобрението на Европейския парламент (1),
   като има предвид, че:

               (1)

               Комисията договори от името на Европейския съюз Споразумение с Република Тринидад и Тобаго за премахване на визите за краткосрочно пребиваване (наричано по-долу „споразумението“).

               (2)

               В съответствие с Решение (ЕС) 2015/1037 на Съвета (2) споразумението бе подписано и се прилага временно, считано от 28 май 2015 г.

               (3)

               Със споразумението се създава Съвместен ръководен комитет от експерти за споразумението. Съюзът се представлява в този Съвместен комитет от Комисията, която следва да бъде подпомагана от представители на държавите членки.

               (4)

               Настоящото решение представлява развитие на разпоредбите на достиженията на правото от Шенген, в които Обединеното кралство не участва, в съответствие с Решение 2000/365/ЕО на Съвета (3); следователно Обединеното кралство не участва в неговото приемане и не е обвързано от него, нито от неговото прилагане.

               (5)

               Настоящото решение представлява развитие на разпоредбите на достиженията на правото от Шенген, в които Ирландия не участва в съответствие с Решение 2002/192/ЕО на Съвета (4); следователно Ирландия не участва в неговото приемане и не е обвързана от него, нито от неговото прилагане.

               (6)

               Споразумението следва да бъде одобрено,

         ПРИЕ НАСТОЯЩОТО РЕШЕНИЕ:
   Член 1
   Споразумението между Европейския съюз и Република Тринидад и Тобаго за премахване на визите за краткосрочно пребиваване се одобрява от името на Съюза.
   Член 2
   Председателят на Съвета извършва, от името на Съюза, нотификацията, предвидена в член 8, параграф 1 от споразумението (5).
   Член 3
   Комисията, подпомагана от експерти от държавите членки, представлява Съюза в Съвместния комитет от експерти, създаден съгласно член 6 от споразумението.
   Член 4
   Настоящото решение влиза в сила в деня на приемането му.

      Съставено в Брюксел на 12 февруари 2016 година.

            За Съвета

            Председател

         J.R.V.A. DIJSSELBLOEM

      (1)  Одобрение от 15 декември 2015 г. (все още непубликувано в Официален вестник).

      (2)  Решение (ЕС) 2015/1037 на Съвета от 7 май 2015 г. за подписване, от името на Европейския съюз, и временно прилагане на Споразумението между Европейския съюз и Република Тринидад и Тобаго за премахване на визите за краткосрочно пребиваване (ОВ L 173, 3.7.2015 г., стр. 64).

      (3)  Решение 2000/365/ЕО на Съвета от 29 май 2000 г. относно искането на Обединеното кралство Великобритания и Северна Ирландия да участва в някои разпоредби от достиженията на правото от Шенген (ОВ L 131, 1.6.2000 г., стр. 43).

      (4)  Решение 2002/192/ЕО на Съвета от 28 февруари 2002 г. относно искането на Ирландия да участва в някои разпоредби от достиженията на правото от Шенген (ОВ L 64, 7.3.2002 г., стр. 20).

      (5)  Датата на влизане в сила на споразумението ще бъде публикувана в Официален вестник на Европейския съюз от Генералния секретариат на Съвета.


title: 2009/17/ЕО: Решение на Комисията от 19 декември 2008 година за създаване на Комитет от експерти по въпросите на командироването на работници

text:
               13.1.2009

               BG

               Официален вестник на Европейския съюз

               L 8/26

      РЕШЕНИЕ НА КОМИСИЯТА

   от 19 декември 2008 година
   за създаване на Комитет от експерти по въпросите на командироването на работници
   (2009/17/ЕО)
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската общност,
   като има предвид, че:

               (1)

               Директива 96/71/ЕО на Европейския парламент и на Съвета от 16 декември 1996 г. относно командироването на работници в рамките на предоставянето на услуги (1), и по-специално член 4 от нея, налага ясни задължения по отношение на сътрудничеството между националните администрации и задължава държавите-членки да създадат необходимите условия за такова сътрудничество. Освен това в посочената директива се определя ясно задължение за държавите-членки да вземат необходимите мерки, за да направят информацията за условията за наемане на работа общодостъпна не само за чуждестранните доставчици на услуги, но и за съответните командировани работници.

               (2)

               В съобщението си от 13 юни 2007 г. до Съвета, Европейския парламент, Европейския икономически и социален комитет и Комитета на регионите, озаглавено „Командироването на работници в рамките на предоставянето на услуги: да увеличим максимално ползите от него и неговия потенциал при едновременно гарантиране на закрилата на работниците“ (2), Комисията оповести намерението си да учреди комитет на високо равнище с оглед оказване на подкрепа и съдействие на държавите-членки при определянето и обмена на добри практики, да институционализира съществуващата неформална група от правителствени експерти и официално да включи социалните партньори за редовно участие в работата му.

               (3)

               В Препоръката си от 3 април 2008 г. за разширяване на административното сътрудничество в контекста на командироването на работници в рамките на предоставянето на услуги (3) Комисията посочва, че държавите-членки следва да вземат активно участие в системен и официален процес на определяне и обмен на добри практики в областта на командироването на работници в рамките на всеки един форум за сътрудничество, създаден от Комисията за тази цел.

               (4)

               В заключенията си от 9 юни 2008 г. Съветът прикани Комисията да институционализира неформалната група по командироването на работници чрез създаването на комитет от експерти.

               (5)

               Съгласно споменатите по-горе заключения на Съвета комитетът, който трябва да бъде създаден, следва да създаде контакти с публичните структури, натоварени с контролни функции, като например трудовите инспекторати, а също и на подходящи нива и в съответствие с националното право и практика, официално и редовно да включва в работата си социалните партньори, и по-специално представители на социалните партньори в секторите, където често се използва трудът на командировани работници.

               (6)

               Поради това е необходимо да се учреди комитет от експерти в областта на командироването на работници и да се определят неговите задачи, отговорности и структура.

               (7)

               Комитетът на експертите следва, inter alia, да подкрепя и подпомага държавите-членки при идентифицирането и обмяната на опит и добри практики, да насърчава обмена на подходяща информация, да разглежда всички въпроси и трудности, които биха могли да възникнат при практическото прилагане на законодателството, отнасящо се до командироването на работници, както и при неговото спазване на практика, и да следи отблизо напредъка, постигнат в подобряването както на достъпа до информация, така и на административното сътрудничество, включително и при разработването на евентуална електронна система за обмен на информация.

               (8)

               Комитетът следва да бъде съставен от експерти, представляващи националните органи, които във всяка държава-членка са отговорни, на които е възложено или които участват в изпълнението, прилагането и следят за спазването на правилата, приложими спрямо командироването на работници в рамките на предоставянето на услуги. Тези експерти трябва да разполагат с пълния спектър от знания, умения и опит в различните области на политиката, които са обект на внимание. В съответствие с националното законодателство и практика специализираните органи, отговарящи за контрола над законодателството, като например инспекциите по труда, както и социалните партньори, биха могли да бъдат представлявани в рамките на комитета.

               (9)

               Комитетът следва официално и редовно да включва в работата си социалните партньори на европейско равнище, по-специално тези, които представляват секторите с по-висока честота на използване на труда на командировани работници, като например строителство, работа по временно заместване, хотелиерство и ресторантьорство, селско стопанство и транспорт. Той също следва да може да разчита на опита на специалисти със специфична компетентност по даден въпрос, включен като точка от дневния му ред.

               (10)

               Представители на държавите от ЕИП/ЕАСТ, на надзорния орган на ЕАСТ, на присъединяващите се страни и страните кандидатки и Швейцария следва да получат възможност да участват като наблюдатели.

               (11)

               Следва да бъдат предвидени правила за оповестяването на информация от страна на членовете на комитета, без да се накърняват правилата на Комисията относно сигурността, изложени в приложението към Решение 2001/844/ЕО, ЕОВС, Евратом на Комисията (4).

               (12)

               Личните данни, свързани с членовете на комитета, следва да бъдат обработвани в съответствие с Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (5).

               (13)

               Възникналите разходи следва да бъдат финансирани по силата на Решение № 1672/2006/ЕО на Европейския парламент и на Съвета от 24 октомври 2006 г. за създаване на програма на Общността за заетост и социална солидарност — „Прогрес“ (6),

         РЕШИ:
   Член 1
   Създаване се експертен комитет, чието наименование е „Комитет от експерти по командироването на работници“, наричан по-долу „комитетът“.
   Член 2
   Задачи
   Задачите на комитета са да:

               1.

               подкрепя и подпомага държавите-членки при идентифицирането и насърчаването на обмяната на опит и добри практики;

               2.

               насърчава обмена на полезна информация, включително информация относно съществуващите форми на (двустранно) административно сътрудничество между държавите-членки и/или социалните партньори;

               3.

               разглежда всякакви въпроси, трудности и специфични въпроси, които могат да възникнат във връзка с изпълнението и практическото прилагане на Директива 96/71/ЕО или националните мерки по изпълнението, а също и във връзка с контрола по практическото прилагане на директивата;

               4.

               разглежда всякакви евентуални трудности, които могат да възникнат при прилагането на член 3, параграф 10 от Директива 96/71/ЕО;

               5.

               следи постигнатия напредък при подобряване както на достъпа до информация, така и на административното сътрудничество, и в този контекст, inter alia, да оцени различните варианти на подходяща техническа подкрепа за информационния обмен, необходим за подобряване на административното сътрудничество, включително електронна система за обмен на информация;

               6.

               разглежда възможностите за подобряване на ефективното зачитане и прилагане на правата на работниците и при необходимост, за защита на положението им;

               7.

               пристъпва към задълбочен анализ на практически проблеми на трансграничния контрол по прилагането на законодателството, с цел решаване на съществуващите проблеми, подобряване на практическото прилагане на съществуващите правни инструменти, а също и за подобряване на взаимопомощта между държавите-членки в случай на необходимост.

         Член 3
   Членство — назначаване
   1.   Всяка държава-членка определя двама свои представители в комитета. Те могат да посочат и по двама заместници.
   При назначаването на свои представители държавите-членки следва да включат публичните органи, като инспекциите по труда, които отговарят за контрола на законодателството, приложимо към командировани работници. Те могат също така, в съответствие с националното законодателство и/или практика, да включат в работата си и социалните партньори.
   2.   Представители на социалните партньори на общностно равнище, както и представители на социалните партньори в областите с висока честота на използване на труда на командировани работници, могат да присъстват на заседанията на комитета като наблюдатели съгласно процедурите, определени от техните организации и Комисията.
   Представителите се назначават от Комисията по предложение на съответните социални партньори на общностно или отраслово равнище.
   Тази група от наблюдатели е в състав от максимум 20 членове, разпределени както следва:

               —

               петима членове, представляващи организациите на работодателите на общностно равнище;

               —

               петима членове, представляващи организациите на работниците на общностно равнище;

               —

               не повече от 10 представители на социалните партньори (разпределени поравно между организациите на работодателите и на работниците) в секторите с висока честота на използване на труда на командировани работници.

         3.   Представители на държавите от ЕИП/ЕАСТ, на надзорния орган на ЕАСТ, на присъединяващите се страни и страните кандидатки и Швейцария могат също да присъстват на заседанията на комитета като наблюдатели.
   4.   Имената на членовете се събират, обработват и публикуват в съответствие с разпоредбите на Регламент (ЕО) № 45/2001.
   Член 4
   Функциониране
   1.   Председателството на комитета се осигурява от Комисията.
   2.   Със съгласието на Комисията могат да бъдат създавани подгрупи за разглеждане на отделни въпроси съгласно мандат, определен от комитета. Тези подгрупи се разпускат веднага след като бъде изпълнен мандатът им.
   3.   Със съгласието на Комисията за участие в работата на комитета или подгрупите могат да бъдат канени експерти поотделно за всеки конкретен случай, които може да включват представители на международни организации със специфична компетентност по конкретна точка от дневния ред, ако това е полезно и/или необходимо.
   4.   Комитетът и неговите подгрупи заседават по правило в помещенията на Комисията в съответствие с определената процедура и график. Той може да проведе свои заседания и на други места, в частност по предложение на държава-членка, която желае да бъде домакин на заседанието на комитета или на някоя от неговите подгрупи във връзка със събитие от особен интерес за комитета, за неговата/ите подгрупа/и) или за посочената държава-членка.
   Комисията осигурява секретариата на комитета. Други длъжностни лица от Комисията, които имат специален интерес към работата на комитета, могат да присъстват на заседанията на комитета и на неговите подгрупи.
   5.   Комитетът приема свой процедурен правилник въз основа на стандартния процедурен правилник, приет от Комисията.
   6.   Информацията, получена в резултат на участието в обсъжданията в комитета или в дадена негова подгрупа, не се разпространява, ако по мнението на Комисията тази информация засяга въпроси от поверителен характер.
   7.   Комисията може да публикува в Интернет на оригиналния език на съответния документ резюме, заключение или частично заключение или работен документ на комитета.
   Член 5
   Възстановяване на разходи
   Комисията възстановява пътните, а когато е необходимо и дневните разноски на членовете, наблюдателите и поканените експерти във връзка с дейностите на комитета в съответствие с правилата на Комисията за възстановяване на разходите на външни експерти.
   Членовете, наблюдателите и експертите не получават възнаграждение за предоставяните от тях услуги.
   Нуждите от човешки и административни ресурси се покриват със средствата, които могат да бъдат предоставени на управляващата генерална дирекция в рамките на годишната процедура за отпускане на средства при отчитане на бюджетните ограничения.
   Член 6
   Влизане в сила
   Настоящото решение поражда действие от датата на публикуването му в Официален вестник на Европейския съюз.

      Съставено в Брюксел на 19 декември 2008 година.

            За Комисията

         Vladimír ŠPIDLA

            Член на Комисията

      (1)  ОВ L 18, 21.1.1997 г., стр. 1.

      (2)  COM(2007) 304 окончателен.

      (3)  ОВ C 85, 4.4.2008 г., стр. 1.

      (4)  ОВ L 317, 3.12.2001 г., стр. 1.

      (5)  ОВ L 8, 12.1.2001 г., стр. 1.

      (6)  ОВ L 315, 15.11.2006 г., стр. 1.


title: Решение 2014/222/ОВППС на Съвета от 16 април 2014 година за изменение на Решение 2010/413/ОВППС относно ограничителни мерки срещу Иран

text:
               23.4.2014

               BG

               Официален вестник на Европейския съюз

               L 119/65

         РЕШЕНИЕ 2014/222/ОВППС НА СЪВЕТА
   от 16 април 2014 година
   за изменение на Решение 2010/413/ОВППС относно ограничителни мерки срещу Иран
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 29 от него,
   като взе предвид Решение 2010/413/ОВППС на Съвета от 26 юли 2010 г. относно ограничителни мерки срещу Иран (1), и по-специално член 23 от него,
   като има предвид, че:

               (1)

               На 26 юли 2010 г. Съветът прие Решение 2010/413/ОВППС.

               (2)

               С решението си от 12 ноември 2013 г. по дело Т-552/12 (2) Общият съд на Европейския съюз отмени Решение 2012/635/ОВППС на Съвета (3) дотолкова, доколкото то включваше North Drilling Company (NDC) в списъка на лицата и образуванията, към които се прилагат ограничителни мерки, поместен в приложение II към Решение 2010/413/ОВППС.

               (3)

               North Drilling Company (NDC) следва повторно да бъде включена в списъка на лица и образувания, за които се прилагат ограничителни мерки, въз основа на нови основания.

               (4)

               Едно образувание следва да бъде заличено от списъка на подлежащите на ограничителни мерки лица и образувания, който се съдържа в приложение II към Решение 2010/413/ОВППС.

               (5)

               Решение 2010/413/ОВППС следва да бъде съответно изменено,

         ПРИЕ НАСТОЯЩОТО РЕШЕНИЕ:
   Член 1
   Приложение II към Решение 2010/413/ОВППС се изменя съгласно посоченото в приложението към настоящото решение.
   Член 2
   Настоящото решение влиза в сила в деня на публикуването му в Официален вестник на Европейския съюз.

      Съставено в Брюксел на 16 април 2014 година.

            За Съвета

            Председател

         D. KOURKOULAS

      (1)  ОВ L 195, 27.7.2010 г., стр. 39.

      (2)  Дело T-552/12 North Drilling Co./Съвета, решение от 12 ноември 2013 г., все още не е публикувано в Сборника.

      (3)  Решение 2012/635/ОВППС на Съвета от 15 октомври 2012 г. за изменение на Решение 2010/413/ОВППС относно ограничителни мерки срещу Иран (ОВ L 282, 16.10.2012 г., стр. 58).

      ПРИЛОЖЕНИЕ

                  I.

                  Образуванието, изброено по-долу, се добавя в списъка, поместен в част I, раздел Б (Образувания) от приложение II към Решение 2010/413/ОВППС:

                              Наименование

                              Идентификационни данни

                              Основания

                              Дата на включване в списъка

                              118.

                              North Drilling Company (NDC)

                                          № 8 35th St. Alvand St.

                                          Argentine Sq. Техеран

                                          Иран

                                          Тел.: (+ 98) 2188785083-8

                              North Drilling предоставя финансова подкрепа на правителството на Иран, тъй като е непряко притежание на Mostazafan Foundation, голямо полупублично образувание, контролирано от правителството на Иран. North Drilling е важно образувание в енергийния сектор, което осигурява съществени приходи на иранското правителство. Освен това North Drilling е внесла оборудване от ключово значение за петролната и газовата промишленост, включително забранени стоки. Следователно North Drilling осигурява подкрепа за чувствителните ядрени дейности на Иран, свързани с разпространението на ядрени оръжия.

                              23.4.2014 г.

                  II.

                  Образуванието, изброено по-долу, и свързаните с него образувания се заличават от списъка, поместен в приложение II към Решение 2010/413/ОВППС:
                  Safa Nicu, известно още като „Safa Nicu Sepahan“, „Safanco Company“, „Safa Nicu Afghanistan Company“, „Safa Al-Noor Company“ и „Safa Nicu Ltd Company“.


title: 2011/833/ЕС: Решение на Комисията от 12 декември 2011 година относно повторната употреба на документи на Комисията

text:
               14.12.2011

               BG

               Официален вестник на Европейския съюз

               L 330/39

         РЕШЕНИЕ НА КОМИСИЯТА
   от 12 декември 2011 година
   относно повторната употреба на документи на Комисията
   (2011/833/ЕС)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз, и по-специално член 249 от него,
   като има предвид, че:

               (1)

               „Европа 2020“ съдържа визия за социална пазарна икономика на Европа за 21-ви век. Една от приоритетните теми в този контекст е „Интелигентният растеж: изграждане на икономика, основаваща се на знания и иновации“.

               (2)

               Новите информационни и комуникационни технологии предоставят безпрецедентни възможности за обединяване и комбиниране на съдържанието на документи от различни източници.

               (3)

               Информацията от обществения сектор е важен източник на потенциален растеж на новаторските онлайн-услуги чрез продукти и услуги с добавена стойност. Правителствата могат да стимулират пазарите на съдържание чрез предоставяне на информация от публичния сектор при прозрачни, ефективни и недискриминационни условия. По тази причина в Програмата в областта на цифровите технологии за Европа (1) повторната употреба на информация от обществения сектор е определена за една от основните области на действие.

               (4)

               Самата Комисия, както и другите институции, разполагат с много документи от всякакъв вид, които биха могли да се използват повторно за продукти и услуги с добавена стойност и които от гледна точка на съдържанието си могат да бъдат полезен източник на информация за предприятия и граждани.

               (5)

               Правото на достъп до документите на Комисията се урежда от Регламент (ЕО) № 1049/2001 на Европейския парламент и на Съвета от 30 май 2001 г. относно публичния достъп до документи на Европейския парламент, на Съвета и на Комисията (2).

               (6)

               Директива 2003/98/ЕО на Европейския парламент и на Съвета (3) определя минималните правила за повторната употреба на информацията от обществения сектор на територията на целия Европейски съюз. В посочените в нея съображения държавите-членки се насърчават да не се ограничават до тези минимални правила, а да възприемат политика на свободен достъп до данните, която да позволи широкото използване на документите, притежавани от органите от обществения сектор.

               (7)

               Комисията даде пример на публичните администрации, като предостави свободен онлайн-достъп до статистически данни, публикации и цялото право на Съюза. Това е добра основа за по-нататъшен напредък в гарантирането на наличието и използваемостта на данните, съхранявани от институцията.

               (8)

               С Решение 2006/291/ЕО, Евратом на Комисията от 7 април 2006 г. относно повторната употреба на информация на Комисията (4) се определят условията за това.

               (9)

               За да се повиши ефективността на режима на повторна употреба на документите на Комисията, правилата за това използване следва да се адаптират с оглед разширяването му.

               (10)

               Следва да се изгради портал за данни, който да бъде единствената точка за достъп до документите, налични за повторна употреба. Освен това е целесъобразно в документите, предоставени за повторна употреба, да се включат и тези с изследователска информация, създадени от Съвместния изследователски център. Следва да бъде приета разпоредба, отчитаща прехода към машинночетими формати. Важно подобрение в сравнение с Решение 2006/291/ЕО, Евратом се състои в това, документите на Комисията да се направят общодостъпни за повторна употреба, без да има нужда от индивидуални заявления, а чрез отворени лицензи за повторна употреба или обикновени клаузи за отказ от отговорност.

               (11)

               Поради това Решение 2006/291/ЕО, Евратом следва да бъде заменено с настоящото решение.

               (12)

               Политиката на свободен достъп с оглед на повторна употреба, възприета от Комисията, ще подкрепи развиването на нова икономическа дейност, ще доведе до по-широко използване и разпространяване на информацията на Съюза, ще утвърди представата за отвореност и прозрачност на институциите и ще спомогне да се избегне излишна административна тежест за потребителите и службите на Комисията. През 2012 г. Комисията предвижда да проучи съвместно с други институции и ключови агенции на Съюза до каква степен те могат да приемат собствени правила относно повторната употреба.

               (13)

               Настоящото решение следва да се изпълнява и прилага при пълно съблюдаване на принципите за защита на личните данни в съответствие с разпоредбите на Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (5).

               (14)

               Настоящото решение не следва да се прилага към документите, чиято повторна употреба Комисията не може да позволи, например предвид правата върху интелектуалната собственост, принадлежащи на трети лица, или когато документите са получени от другите институции,

         ПРИЕ НАСТОЯЩОТО РЕШЕНИЕ:
   Член 1
   Предмет
   Настоящото решение определя условията за повторната употреба на документи, притежавани от Комисията или от нейно име от Службата за публикации на Европейския съюз (наричана по-долу „Службата за публикации“), с цел да се улесни по-широката повторна употреба на информацията, да се утвърди представата за отвореност на Комисията и да се избегне излишна административна тежест както за ползвателите на информацията, така и за службите на Комисията.
   Член 2
   Обхват
   1.   Настоящото решение се прилага по отношение на публичните документи, създадени от Комисията или от публични или частни субекти от нейно име:

               а)

               които са публикувани от Комисията или от нейно име от Службата за публикации чрез печатни публикации, интернет сайтове или други средства за разпространение; или

               б)

               които не са публикувани по икономически причини или по други причини от практически характер, например когато се отнася до проучвания, доклади и други данни.

         2.   Настоящото решение не се прилага към:

               а)

               програмните продукти или документите, обхванати от правата върху индустриалната собственост, като патенти, регистрирани търговски марки, дизайн, фирмени символи и наименования;

               б)

               документите, за които Комисията не може да позволи повторна употреба, предвид правата върху интелектуалната собственост, които принадлежат на трети лица;

               в)

               документи, които според правилата, установени с Регламент (ЕО) № 1049/2001, са със забранен достъп или достъпът до тях е разрешен само съгласно специфични правила за привилегирован достъп;

               г)

               поверителни данни съгласно определението в Регламент (ЕО) № 223/2009 на Европейския парламент и на Съвета (6);

               д)

               документи, създадени в рамките на текущи изследователски проекти, ръководени от служители на Комисията, които не са публикувани или достъпни чрез база данни и чиято повторна употреба би попречила на валидирането на предварителните резултати от изследванията, или когато повторната употреба би представлявала причина да се откаже регистрация на права на индустриална собственост в полза на Комисията.

         3.   Настоящото решение не засяга Регламент (ЕО) № 1049/2001 и по никакъв начин не въздейства на неговите разпоредби.
   4.   Нищо в настоящото решение не позволява повторната употреба на документи с намерение за заблуда или измама. Комисията предприема необходимите мерки за защита на интересите и доброто име на ЕС в съответствие с приложимите правила.
   Член 3
   Определения
   За целите на настоящото решение се прилагат следните определения:

               1.

               „документ“ означава:

                           а)

                           всяко информационно съдържание, независимо от носителя му (хартиен или електронен, или като звукозапис, видеозапис или аудиовизуален запис);

                           б)

                           всяка част от такова съдържание;

               2.

               „повторна употреба“ означава използването от страна на физически или юридически лица на документи за търговски или нетърговски цели, различни от първоначалната цел, за която са били създадени документите. Обменът на документи между Комисията и другите органи от обществения сектор, които ги използват единствено за целите на техните обществени задачи, не представлява повторна употреба;

               3.

               „лични данни“ са данните, определени в член 2, буква а) от Регламент (ЕО) № 45/2001;

               4.

               „лиценз“ означава предоставянето на разрешение за повторна употреба на документи при определени условия. „Отворен лиценз“ означава лиценз, при който повторната употреба на документи е разрешена на всички посочени потребители в едностранна декларация от притежателя на правата;

               5.

               „машинночетим“ означава, че документи в цифров формат са достатъчно структурирани, за да могат компютърни приложни програми надеждно да идентифицират съдържащите се в тях отделни данни, както и вътрешната им структура;

               6.

               „структурирани данни“ са данни, организирани по начин, който позволява надеждна идентификация на отделните данни и на всички техни компоненти, какъвто е случаят при базите данни и електронните таблици;

               7.

               „портал“ означава единна точка на достъп до данни от различни онлайн-източници. Източниците генерират както данните, така и съответните метаданни. Необходимите за индексиране метаданни се извличат автоматично от портала и се интегрират до степента, нужна за поддръжката на общи функции, като например търсене и свързване. Порталът също така може временно да съхранява данни от външни източници, за да се подобри ефективността или да се осигурят допълнителни функции.

         Член 4
   Основен принцип
   Всички документи са на разположение за повторна употреба:

               а)

               за търговски и нетърговски цели по реда на член 6;

               б)

               безплатно съгласно разпоредбите на член 9;

               в)

               и без да се налага подаване на индивидуални заявления, освен ако в член 7 не се предвижда друго.

         Настоящото решение се изпълнява при пълно съблюдаване на правилата относно защитата на физическите лица по отношение на обработката на лични данни, и по-специално на Регламент (ЕО) № 45/2001.
   Член 5
   Портал за данни
   Комисията създава портал за данни като единна точка на достъп до структурираните ѝ данни, за да улесни свързването и повторната употреба за търговски и нетърговски цели.
   Службите на Комисията ще определят и постепенно ще предоставят достъп до подходящи данни, с които разполагат. Порталът за данни може да предостави достъп до данни от други институции, органи, бюра и агенции на Съюза по тяхно искане.
   Член 6
   Условия за повторната употреба на документи
   1.   Документите ще бъдат предоставяни за повторна употреба без изрични заявления, освен ако не е предвидено друго, и без ограничения, а където е целесъобразно — с отворен лиценз или клауза за отказ от отговорност, като се определят условията за повторната употреба и се разясняват правата на ползвателите във връзка с това.
   2.   Тези условия, които не ограничават излишно възможностите за повторна употреба, могат да включват следното:

               а)

               задължение за ползвателя да посочва източника на документите;

               б)

               задължение да не се изкривява първоначалният смисъл или посланието на документите;

               в)

               освобождаване на Комисията от отговорност за каквито и да било последици от повторната употреба.

         Когато е необходимо да се приложат други условия за определен клас документи, ще се иска мнението на междуведомствената група, посочена в член 12.
   Член 7
   Индивидуални заявки за повторната употреба на документи
   1.   Когато е необходима индивидуална заявка за повторна употреба, службите на Комисията ясно указват това в съответния документ или в известие за него, като посочват адрес, на който да се подаде заявката.
   2.   Индивидуалните заявки за повторна употреба се обработват своевременно от съответната служба на Комисията. На заявителя се изпраща потвърждение за получаването на заявката му. В срок от 15 работни дни след получаването на заявката службата на Комисията или Службата за публикации предоставя разрешение за повторна употреба на документа, за който е внесена заявка, и предоставя копие от него, ако това е необходимо, или изпраща писмен отговор за пълния или частичен отказ на заявката, като посочва основанията за това.
   3.   Когато заявката се отнася за много дълъг документ или за много голям брой документи, или когато трябва да се направи превод на заявката, срокът, предвиден в параграф 2, може да бъде продължен с 15 работни дни след предварително уведомяване на заявителя с подробна обосновка за удължаването на срока.
   4.   В случай на отказ службата на Комисията или Службата за публикации уведомява заявителя за правото му да сезира Съда на Европейския съюз или да подаде жалба пред Европейския омбудсман при спазване на условията, предвидени съответно в член 263 и член 228 от Договора за функционирането на Европейския съюз.
   5.   В случаите, в които отказът се основава на разпоредбите на член 2, параграф 2, буква б) от настоящото решение, в отговора до заявителя се посочва физическото или юридическото лице, което притежава правата, ако то е известно, или в противен случай се посочва лицензодателят, от когото Комисията е получила въпросния документ, ако той е известен.
   Член 8
   Формати на документите, предоставени за повторна употреба
   1.   Документите се предоставят на разположение във всякакъв формат или езикова версия, в които са налични, и в машинночетим формат, когато това е възможно и уместно.
   2.   Това не предполага никакво задължение за създаване, адаптиране или актуализиране на документи в отговор на дадена заявка, нито за предоставяне на извлечения от документи, когато това изисква непропорционално големи усилия, надхвърлящи рамките на обикновена операция.
   3.   Настоящото решение не поражда задължение за Комисията да превежда исканите документи на други официални езици, освен на езиците, на които те вече са на разположение към момента на искането.
   4.   Комисията или Службата за публикации не могат да бъдат задължени да продължат да създават някои видове документи или да ги съхраняват в определен формат с цел повторното им използване от дадено физическо или юридическо лице.
   Член 9
   Правила за събиране на такси
   1.   Повторната употреба на документи по принцип e безплатна.
   2.   В изключителни случаи може да се изиска възстановяване на допълнителните разходи по размножаването и разпространението на документите.
   3.   Когато Комисията реши да адаптира даден документ с цел да удовлетвори специално искане, от заявителя може да бъде изискано възстановяването на разходите по това адаптиране. За да се прецени необходимостта от възстановяването на тези разходи, се вземат предвид усилията, които изисква адаптирането на документите, както и потенциалните ползи, които тяхната повторна употреба може да донесе на Съюза, например чрез разпространяване на информация за функционирането на Съюза или за подобряване на имиджа на институцията пред обществеността.
   Член 10
   Прозрачност
   1.   Приложимите условия и стандартни такси за наличните за повторна употреба документи се определят предварително и се публикуват в електронен вид, когато това е възможно и необходимо.
   2.   Търсенето на документи се улеснява чрез мерки с практическа насоченост, като например изготвяне на списъци с основните документи, които могат да бъдат предоставяни за повторна употреба.
   Член 11
   Недопускане на дискриминация и предоставяне на изключителни права
   1.   Всички приложими условия за повторна употреба на документи не допускат дискриминация по отношение на сходни категории на повторна употреба.
   2.   Право на повторна употреба на документи имат всички потенциални участници на пазара. Не се предоставят никакви изключителни права.
   3.   Въпреки това в случаите, в които за предоставянето на услуга от обществен интерес е необходимо изключително право, валидността на основанието за предоставяне на такова изключително право подлежи на редовно преразглеждане, като при всички случаи то се извършва след три години. Всяко споразумение за предоставяне на изключително право е прозрачно и се обявява публично.
   4.   Изключителни права могат да се предоставят за ограничен период от време на издателите на научни или академични списания за статии, основаващи се на работата на служители на Комисията.
   Член 12
   Междуведомствена група
   1.   Сформира се междуведомствена група, председателствана от генералния директор, отговарящ за настоящото решение, или негов представител. Тя се състои от представители на генералните дирекции и службите. Тя обсъжда въпроси от общ интерес и изготвя доклад за прилагането на настоящото решение на всеки 12 месеца.
   2.   Проектът за въвеждане в експлоатация на портала за данни ще бъде наблюдаван от управителен комитет, председателстван от Службата за публикации и включващ генералния секретариат, генерална дирекция „Комуникация“, генерална дирекция „Информационно общество и медии“, генерална дирекция „Информатика“ и няколко други генерални дирекции, представляващи доставчиците на данни. На по-късен етап и други институции могат да бъдат поканени да се включат в комитета.
   3.   Условията за отворен лиценз, споменати в член 6, се договарят по споразумение между генералните директори, отговарящи за настоящото решение и за административното изпълнение на решения, свързани с правата върху интелектуалната собственост в Комисията, след консултация с междуведомствената група, посочена в параграф 1.
   Член 13
   Преглед
   Настоящото решение се преразглежда три години след влизането му в сила.
   Член 14
   Отмяна
   Решение 2006/291/ЕО, Евратом се отменя.

      Съставено в Брюксел на 12 декември 2011 година.

            За Комисията

            Председател

         José Manuel BARROSO

      (1)  COM(2010) 245.

      (2)  ОВ L 145, 31.5.2001 г., стр. 43.

      (3)  ОВ L 345, 31.12.2003 г., стр. 90.

      (4)  ОВ L 107, 20.4.2006 г., стр. 38.

      (5)  ОВ L 8, 12.1.2001 г., стр. 1.

      (6)  ОВ L 87, 31.3.2009 г., стр. 164.


title: 2014/951/ЕС: Решение EUFOR RCA/6/2014 на Комитета по политика и сигурност от 16 декември 2014 година за назначаване на командващ силите на ЕС за военната операция на Европейския съюз в Централноафриканската република (EUFOR RCA) и за отмяна на Решение EUFOR RCA/1/2014

text:
               24.12.2014

               BG

               Официален вестник на Европейския съюз

               L 369/76

         РЕШЕНИЕ EUFOR RCA/6/2014 НА КОМИТЕТА ПО ПОЛИТИКА И СИГУРНОСТ
   от 16 декември 2014 година
   за назначаване на командващ силите на ЕС за военната операция на Европейския съюз в Централноафриканската република (EUFOR RCA) и за отмяна на Решение EUFOR RCA/1/2014

      (2014/951/ЕС)

   КОМИТЕТЪТ ПО ПОЛИТИКА И СИГУРНОСТ,
   като взе предвид Договора за Европейския съюз, и по-специално член 38 от него,
   като взе предвид Решение 2014/73/ОВППС на Съвета от 10 февруари 2014 г. за военна операция на Европейския съюз в Централноафриканската република (EUFOR RCA) (1), и по-специално член 5 от него,
   като има предвид, че:

               (1)

               Съгласно член 5 от Решение 2014/73/ОВППС Съветът оправомощава Комитета по политика и сигурност (КПС) да взема решения за назначаването на командващ силите на ЕС за военната операция на Европейския съюз в Централноафриканската република (EUFOR RCA).

               (2)

               На 19 февруари 2014 г. КПС прие Решение EUFOR RCA/1/2014 (2) за назначаване на бригаден генерал Thierry LION за командващ силите на ЕС за EUFOR RCA.

               (3)

               На 7 ноември 2014 г. Съветът прие Решение 2014/775/ОВППС (3) за удължаване на срока на действие на EUFOR RCA до 15 март 2015 г.

               (4)

               На 14 ноември 2014 г. Франция предложи назначаването на бригаден генерал Jean-Marc BACQUET за нов командващ силите на ЕС за EUFOR RCA на мястото на бригаден генерал Thierry LION.

               (5)

               На 25 ноември 2014 г. Военният комитет на ЕС препоръча на КПС да назначи бригаден генерал Jean-Marc BACQUET за командващ силите на ЕС за EUFOR RCA.

               (6)

               Поради това Решение EUFOR RCA/1/2014 следва да бъде отменено.

               (7)

               В съответствие с член 5 от Протокол № 22 относно позицията на Дания, приложен към Договора за Европейския съюз и към Договора за функционирането на Европейския съюз, Дания не участва в изготвянето и осъществяването на решения и действия на Съюза, свързани с въпросите на отбраната,

         ПРИЕ НАСТОЯЩОТО РЕШЕНИЕ:
   Член 1
   Бригаден генерал Jean-Marc BACQUET се назначава за командващ силите на ЕС за военната операция на Европейския съюз в Централноафриканската република (EUFOR RCA), считано от 15 декември 2014 г.
   Член 2
   Решение EUFOR RCA/1/2014 се отменя.
   Член 3
   Настоящето решение влиза в сила на 15 декември 2014 г.

      Съставено в Брюксел на 16 декември 2014 година.

            За Комитета по политика и сигурност

            Председател

         W. STEVENS

      (1)  ОВ L 40, 11.2.2014 г., стр. 59.

      (2)  Решение EUFOR RCA/1/2014 на Комитета по политика и сигурност от 19 февруари 2014 г. за назначаване на командващ силите на ЕС за военната операция на Европейския съюз в Централноафриканската република (ОВ L 54, 22.2.2014 г., стр. 18).

      (3)  Решение 2014/775/ОВППС на Съвета от 7 ноември 2014 г. за удължаване на срока на действие на Решение 2014/73/ОВППС за военна операция на Европейския съюз в Централноафриканската република (EUFOR RCA) (ОВ L 325, 8.11.2014 г., стр. 17).


title: 2008/515/ЕО: Решение на Европейския парламент от 24 април 2007 година относно освобождаването от отговорност във връзка с изпълнението на бюджета на Европейската агенция за околната среда за 2005 финансова година

text:
               15.7.2008

               BG

               Официален вестник на Европейския съюз

               L 187/106

         РЕШЕНИЕ НА ЕВРОПЕЙСКИЯ ПАРЛАМЕНТ
   от 24 април 2007 година
   относно освобождаването от отговорност във връзка с изпълнението на бюджета на Европейската агенция за околната среда за 2005 финансова година
   (2008/515/ЕО)
   ЕВРОПЕЙСКИЯТ ПАРЛАМЕНТ,
   като взе предвид окончателния годишен отчет на Европейската агенция за околната среда за 2005 финансова година (1),
   като взе предвид доклада на Сметната палата за окончателния годишен отчет на Европейската агенция за околната среда за 2005 финансова година, заедно с отговорите на Агенцията (2),
   като взе предвид препоръката на Съвета от 27 февруари 2007 г. (5711/2007 — C6-0080/2007),
   като взе предвид Договора за ЕО, и по-специално член 276 от него,
   като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (3), и по-специално член 185 от него,
   като взе предвид Регламент (ЕИО) № 1210/90 на Съвета от 7 май 1990 г. за създаване на Европейска агенция за околната среда и Европейска мрежа за информация и наблюдение на околната среда (4), и по-специално член 13 от него,
   като взе предвид Регламент (EО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета (5), и по-специално член 94 от него,
   като взе предвид член 71 и приложение V към своя правилник,
   като взе предвид доклада на Комисията по бюджетен контрол и становището на Комисията по околна среда, обществено здраве и безопасност на храните (A6-0103/2007),

               1.

               Освобождава изпълнителния директор на Европейската агенция за околната среда от отговорност във връзка с изпълнението на бюджета на Агенцията за 2005 финансова година;

               2.

               Представя своите забележки в следващата по-долу резолюция;

               3.

               Възлага на своя председател да предаде настоящото решение, както и резолюцията, която е неразделна част от него, на изпълнителния директор на Европейската агенция за околната среда, на Съвета, Комисията и Сметната палата, и да осигури публикуването им в Официален вестник на Европейския съюз (серия L).

            Председател

         Hans-Gert PÖTTERING

            Генерален секретар

         Harald RØMER

      (1)  ОВ C 266, 31.10.2006 г., стр. 1.

      (2)  ОВ C 312, 19.12.2006 г., стр. 36.

      (3)  ОВ L 248, 16.9.2002 г., стр. 1. Регламент, изменен с Регламент (EО, Евратом) № 1995/2006 (ОВ L 390, 30.12.2006 г., стр. 1).

      (4)  ОВ L 120, 11.5.1990 г., стр. 1. Регламент, последно изменен с Регламент (EО) № 1641/2003 (ОВ L 245, 29.9.2003 г., стр. 1).

      (5)  ОВ L 357, 31.12.2002 г., стр. 72.
    ---documentbreak---

               15.7.2008

               BG

               Официален вестник на Европейския съюз

               L 187/107

         РЕЗОЛЮЦИЯ НА ЕВРОПЕЙСКИЯ ПАРЛАМЕНТ
   от 24 април 2007 година,
   съдържаща забележките, които са неразделна част от решението относно освобождаването от отговорност във връзка с изпълнението на бюджета на Европейската агенция за околната среда за 2005 финансова година
   ЕВРОПЕЙСКИЯТ ПАРЛАМЕНТ,
   като взе предвид окончателния годишен отчет на Европейската агенция за околната среда за 2005 финансова година (1),
   като взе предвид доклада на Сметната палата за окончателния годишен отчет на Европейската агенция за околната среда за 2005 финансова година, заедно с отговорите на Агенцията (2),
   като взе предвид препоръката на Съвета от 27 февруари 2007 г. (5711/2007 — C6-0080/2007),
   като взе предвид Договора за ЕО, и по-специално член 276 от него,
   като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (3), и по-специално член 185 от него,
   като взе предвид Регламент (ЕИО) № 1210/90 на Съвета от 7 май 1990 г. за създаване на Европейска агенция за околната среда и Европейска мрежа за информация и наблюдение на околната среда (4), и по-специално член 13 от него,
   като взе предвид Регламент (EО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета (5), и по-специално член 94 от него,
   като взе предвид член 71 и приложение V към своя правилник,
   като взе предвид доклада на Комисията по бюджетен контрол и становището на Комисията по околна среда, обществено здраве и безопасност на храните (A6-0103/2007),

               A.

               като има предвид, че Сметната палата декларира, че е получила основателни уверения, че годишният отчет за финансовата година, приключила на 31 декември 2005 г., е достоверен и точен и извършените операции са законосъобразни и правилни;

               Б.

               като има предвид, че на 27 април 2006 г. Парламентът освободи от отговорност директора във връзка с изпълнението на бюджета на Агенцията за 2004 финансова година (6) и в резолюцията, придружаваща решението за освобождаване от отговорност, Парламентът, наред с другото:

                           —

                           отбеляза, че средствата в излишък през 2004 г. са били предвидени за операции, които да се осъществят през 2005 г., и че средствата за разходи за персонала са били пренесени; настоява Агенцията да спазва принципа на ежегодност на бюджета, както е определен във Финансовия регламент, и правилото, забраняващо пренос на средства за разходи за персонала, с цел да се позволи правилно и прозрачно изпълнение на бюджетите, както са зададени от бюджетния орган,

                           —

                           отбелязва слабостите при проверката и пропуските, установени от Сметната палата при нейния одит на наличностите,

         Общи бележки относно по-голямата част от агенциите на ЕС, за които се изисква индивидуално освобождаване от отговорност

               1.

               Счита, че непрекъснато нарастващият брой на общностните агенции и дейностите на някои от тях като че ли не формират част от цялостната политическа рамка, че областта на компетенции на някои агенции невинаги отразява действителните потребности на Съюза и очакванията на гражданите, и отбелязва, че като цяло агенциите невинаги имат добра репутация, нито добри отзиви в печата;

               2.

               Поради това приканва Комисията да определи цялостна политическа рамка относно създаването на нови общностни агенции и да представя анализ на разходите и ползите, преди да се създаде нова агенция, като непрекъснато следи да се избягва всяко дублиране на дейности с други агенции или с областта на компетенции на други европейски организации;

               3.

               Приканва Сметната палата да дава становище по анализа на разходите и ползите, преди Парламентът да вземе решение;

               4.

               Приканва Комисията да представя на всеки пет години анализ на добавената стойност на всяка съществуваща агенция; приканва всички заинтересовани институции при отрицателна оценка на добавената стойност на дадена агенция да предприемат необходимите мерки, като преформулират мандата на съответната агенция или я закрият;

               5.

               Предвид нарастващия брой регулаторни агенции изразява съжаление, че преговорите по проекта на институционално споразумение за оперативната рамка на тези агенции все още не са приключили и приканва компетентните служби на Сметната палата и Комисията да направят всичко възможно за бързо сключване на такова споразумение;

               6.

               Отбелязва, че бюджетната отговорност на Комисията налага необходимост от по-тясно обвързване на агенциите с Комисията; приканва Комисията и Съвета да вземат всички необходими мерки за предоставяне на блокиращо малцинство на Комисията в надзорните органи на регулаторните агенции до 31 декември 2007 г. и да предвидят такова малцинство от самото начало при създаването на нови агенции;

               7.

               Приканва Сметната палата да добави към годишния си доклад допълнителна глава, посветена на всички агенции, подлежащи на освобождаване от отговорност във връзка с изпълнението на бюджета по отчетите на Комисията, така че да предостави много по-ясна представа за използването на средствата на ЕС от агенциите;

               8.

               Припомня принципа, съгласно който всички общностни агенции, независимо дали субсидирани или не, подлежат на освобождаване от отговорност от Парламента във връзка с изпълнението на бюджета, дори и в случай че в учредителните им актове са предвидени органи, които вземат решение за такова освобождаване от отговорност;

               9.

               Приканва Сметната палата да извърши одит за добро финансово управление на всички агенции и да докладва за това пред съответните комисии на Парламента, включително Комисията по бюджетен контрол;

               10.

               Отбелязва, че броят на агенциите непрекъснато расте и че в съответствие с политическата отговорност на Комисията за функционирането на агенциите, която далеч надхвърля чисто логистичната подкрепа, е налице все по-голяма необходимост генералните дирекции на Комисията, които отговарят за създаването и наблюдението на агенциите, да разработят единен подход към агенциите; счита, че изграждането на структура, подобна на създадената от агенциите за координиране между заинтересованите генерални дирекции, би могла да бъде един прагматичен начин за постигане на напредък по установяването от Комисията на единен подход по всички въпроси, свързани с агенциите;

               11.

               Приканва Комисията да подобри административната и техническата помощ за агенциите, като се отчита нарастващата сложност на административните правила и техническите проблеми на Общността;

               12.

               Отбелязва липсата на дисциплинарни органи във всички общностни агенции и приканва службите на Комисията да вземат необходимите мерки за създаване на такъв механизъм;

               13.

               Приветства значителните подобрения в координацията между агенциите на ЕС, които им позволяват да решават повтарящите се проблеми и правят сътрудничеството с Комисията и Парламента по-ефективно;

               14.

               Счита, че мярката, предприета от редица агенции, за създаване на обща услуга за поддръжка, целяща да приведе компютърните системи за финансово управление в съответствие с тези на Комисията, трябва да се продължи и разшири;

               15.

               Призовава агенциите да подобрят сътрудничеството си и съизмерването си с другите субекти в съответната област; насърчава Комисията да приеме мерките, които счита за необходими, за да подпомогне агенциите да подобрят репутацията си и да популяризират своята дейност;

               16.

               Призовава Комисията да излезе с предложение за хармонизиран формат на ежегодното отчитане на агенциите и да разработи показатели за постигнатите резултати, което да позволи сравнение на ефикасността им;

               17.

               Приканва агенциите в началото на всяка година да представят показатели за работата, по които могат да бъдат оценявани;

               18.

               Приканва всички агенции все повече да използват цели, които са конкретни, измерими, постижими, реалистични и срочни (SMART), което би трябвало да доведе до по-реалистично планиране и постигане на целите;

               19.

               Изразява съгласие със Сметната палата, че Комисията също носи отговорност за (финансовото) управление на агенциите; следователно, настоятелно приканва Комисията да наблюдава и при необходимост да насочва и да подпомага ръководните органи на различните агенции, особено във връзка с правилното прилагане на тръжни процедури, процедури по прозрачност на назначенията, добро финансово управление (понижено разходване и завишено бюджетиране) и преди всичко правилното прилагане на правилата относно рамката за вътрешен контрол;

               20.

               Счита, че работните програми на агенциите трябва да отразяват техния принос от оперативна и количествена гледна точка и че трябва да се отделя необходимото внимание на стандартите на Комисията за вътрешен контрол;

         Конкретни бележки

               21.

               Отбелязва, че Агенцията е ангажирала почти всички предвидени в бюджета ѝ средства за 2005 финансова година; отбелязва при все това, че процентът на пренос (над 30 %) относно ангажименти по оперативната дейност (дял III) е висок; приканва Агенцията да гарантира съкращаване на преноса, чийто обем затруднява управлението на средствата за следващата година, което впоследствие води до забавяния в изпълнението или дори ги увеличава;

               22.

               Отбелязва, че отсъства описание на системите за вътрешен контрол и че разпоредителите с бюджетни кредити не са представили формално описание на системите, които използват за представяне и обосновка на информация за сметките, и поради това счетоводителят не е бил в състояние да ги валидира; приканва Агенцията да поправи това;

               23.

               Отбелязва, че все още има слабости в годишния доклад на разпоредителя с бюджетни кредити за дейността, който не дава адекватна информация относно резултатите от дейността за годината във връзка с установените цели, съпътстващите рискове, използването на ресурсите и функционирането на системите за вътрешен контрол; приканва Агенцията да реши този проблем;

               24.

               Отбелязва, че при одита на процедурите по набиране на временен персонал е било установено, че някои вътрешни разпоредби по отношение на комисиите по подбора и невнасянето на промени в предварително възприетите критерии за подбор не отговарят на разпоредбите от Условията за работа на другите служители на Европейските общности; изисква в бъдеще процедурите по назначаване да се спазват изцяло;

               25.

               Приканва Агенцията да спазва критериите за оценка при процедурите за възлагане на поръчки;

               26.

               Счита Агенцията за източник на важна информация за околната среда за всички институции на Европейския съюз и процеса на определяне на политиките; отбелязва със задоволство, че Агенцията успя да доведе някои сложни данни до ясни заключения и да ги съобщи на обществото; признава особената важност на доклада „Европейската околна среда — състояние и перспективи 2005“ при предоставянето на благоприятна информация за околната среда и подчертаването на основните предизвикателства, пред които са изправени Европейският съюз и държавите-членки;

               27.

               Насърчава Агенцията да продължи усилията си за по-нататъшно развиване на методите на комуникация, с цел да привлече по-голямо медийно отразяване на резултатите, които е постигнала, и по този начин да засили обществения дебат по отношение на важните въпроси, свързани с околната среда, а именно промяната на климата, биоразнообразието и управлението на природните ресурси;

               28.

               Подчертава, че въздействието на програмите за околна среда често е възпрепятствано от липсата на оценка на последиците върху околната среда от други общностни политики; приканва Агенцията в бъдеще да развива работата си в областта на оценяването на влиянието върху околната среда;

               29.

               Отправя искане преди 1 януари 2010 г. и на всеки пет години след това Агенцията да поръчва независимо външно оценяване на постиженията си въз основа на нейния основополагащ регламент и на работните програми, приети от управителния съвет; изисква оценката да обхване работните методи и влиянието на Агенцията и да вземе под внимание гледните точки на заинтересованите страни, едновременно на общностно и национално равнище; изисква още управителният съвет на Агенцията да проучи заключенията от оценяването и да изработи проект на препоръки към Комисията и Европейския парламент, които биха се оказали необходими по отношение на промени в Агенцията, работните ѝ методи и програми. Оценяването и препоръките към Комисията и Европейския парламент са общодостъпни, публикувани например на интернет страниците им. Средствата, необходими за извършване на външното оценяване, се отпускат от бюджета на съответната генерална дирекция;

               30.

               Подчертава ролята на Агенцията при оценката на изпълнение на законодателството на Европейския съюз в областта на околната среда.

      (1)  ОВ C 266, 31.10.2006 г. , стр. 1.

      (2)  ОВ C 312, 19.12.2006 г., стр. 36.

      (3)  ОВ L 248, 16.9.2002 г., стр. 1. Регламент, изменен с Регламент (EО, Евратом) № 1995/2006 (ОВ L 390, 30.12.2006 г., стр. 1).

      (4)  ОВ L 120, 11.5.1990 г., стр. 1. Регламент, последно изменен с Регламент (EО) № 1641/2003 (ОВ L 245, 29.9.2003 г., стр. 1).

      (5)  ОВ L 357, 31.12.2002 г., стр. 72.

      (6)  ОВ L 340, 6.12.2006 г., стр. 90.


title: 2008/512/ЕО: Решение на Европейския парламент от 24 април 2007 година относно приключване на сметките на Европейския център за мониторинг на расизма и ксенофобията за финансовата 2005 година

text:
               15.7.2008

               BG

               Официален вестник на Европейския съюз

               L 187/97

      РЕШЕНИЕ НА ЕВРОПЕЙСКИЯ ПАРЛАМЕНТ

   от 24 април 2007 година
   относно приключване на сметките на Европейския център за мониторинг на расизма и ксенофобията за финансовата 2005 година
   (2008/512/ЕО)
   ЕВРОПЕЙСКИЯТ ПАРЛАМЕНТ,
   като взе предвид окончателния годишен отчет на Европейския център за мониторинг на расизма и ксенофобията за финансовата 2005 година (1),
   като взе предвид доклада на Сметната палата относно окончателния годишен отчет на Европейския център за мониторинг на расизма и ксенофобията за финансовата 2005 година, заедно с отговорите на Центъра (2),
   като взе предвид препоръката на Съвета 27 февруари 2007 г. (5711/2007 — C6-0080/2007),
   като взе предвид Договора за ЕО, и по-специално член 276 от него,
   като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (3), и по-специално член 185 от него,
   като взе предвид Регламент (ЕО) № 1035/97 на Съвета от 2 юни 1997 г. за създаване на Европейски център за мониторинг на расизма и ксенофобията (4), и по-специално член 12a от него,
   като взе предвид Регламент (EО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета (5), и по-специално член 94 от него,
   като взе предвид член 71 и приложение V към своя правилник,
   като взе предвид доклада на Комисията по бюджетен контрол и становището на Комисията по граждански свободи, правосъдие и вътрешни работи (A6-0118/2007),

               1.

               Отбелязва, че окончателният годишен отчет на Европейския център за мониторинг на расизма и ксенофобията за финансовите 2004 и 2005 годна е, както следва:
               Отчет за приходите и разходите за финансовите 2004 и 2005 година

                           (в хиляди евро)

                           2005 г.

                           2004 г.

                              Приходи

                           Общностни субсидии

                           8 189

                           5 675

                           Други приходи

                           151

                           455

                              Финансови приходи

                           21

                           Субсидии по PHARE

                           90

                           82

                              Приходи общо a)

                              8 430

                              6 233

                              Разходи

                              Персонал — дял I от бюджета

                           Плащания

                           3 008

                           2 645

                           Пренесени бюджетни кредити

                           70

                           85

                              Администрация — дял II от бюджета

                           Плащания

                           550

                           447

                           Пренесени бюджетни кредити

                           582

                           37

                              Оперативни дейности — дял III от бюджета

                           Плащания

                           2 731

                           2 352

                           Пренесени бюджетни кредити

                           667

                           745

                              Целеви приходи (PHARE и др.)

                           Плащания

                           0

                           7

                           Пренесени бюджетни кредити

                           90

                           0

                              Разходи общо б)

                              7 698

                              6 318

                              Резултати за финансовата година (a–б)

                              732

                              - 85

                           Пренесен баланс от предходната финансова година

                           231

                           98

                           Пренесени и анулирани бюджетни кредити

                           210

                           241

                           Бюджетни кредити за повторно използване от предходната финансова година, неползвани

                           0

                           Отписани дължими суми

                           -23

                           Разлики в обменен курс

                           -2

                           0

                              Баланс за финансовата година

                              1 171

                              231

                              Източник: информация, подадена от Центъра — тази таблица обобщава данните, представени от Центъра в годишния счетоводен отчет.

               2.

               Одобрява приключването на сметките на Европейския център за мониторинг на расизма и ксенофобията за финансовата 2005 година;

               3.

               Възлага на своя председател да изпрати настоящото решение до директора на Европейския център за мониторинг на расизма и ксенофобията, Съвета, Комисията и Сметната палата и да осигури публикуването му в Официален вестник на Европейския съюз (серия L).

            Председател

         Hans-Gert PÖTTERING

            Генерален секретар

         Harald RØMER

      (1)  ОВ C 266, 31.10.2006 г., стр. 46.

      (2)  ОВ C 312, 19.12.2006 г., стр. 93.

      (3)  ОВ L 248, 16.9.2002 г., стр. 1. Регламент, изменен с Регламент (EО) № 1995/2006 (ОВ L 390, 30.12.2006 г., стр. 1).

      (4)  ОВ L 151, 10.6.1997 г., стр. 1. Регламент, изменен с Регламент (EО) № 1652/2003 (ОВ L 245, 29.9.2003 г., стр. 33).

      (5)  ОВ L 357, 31.12.2002 г., стр. 72.